Pta-gebou ontruimNooddienste by die gebou wat ontruim is in Pretoria se middestad. Foto: Verskaf ŉ Gebou in Pretoria se middestad moes Woensdagmiddag ontruim word. Johan Pieterse, woordvoerder van die Tshwane-nooddienste, het aan Maroela Media gesê die mense is ontruim nadat die gebou in digte rook gehul is. Die City Property-gebou, die Apollo, is op die hoek van Helen Joseph (Proes)- en Du Toitstraat. Die Citizen-dagblad se Pretoria-kantoor is in dié gebou geleë. Pieterse het gesê brandbestryders is tans in die gebou se kelderparkeergebied waar ŉ transformator brand. “Die brandweer is 12:15 na die toneel ontbied. Brandbestryders het weens die digte rook lank na die oorsaak gesoek omdat daar net rook was en geen vlamme nie. Die oorsaak van die brand het agter die transformator begin en kan weens rommel of elektriese drade wees,” het hy gesê. Drie mense is behandel vir ligte rookinaseming. Geen ander beserings is aangemeld nie. “Alles is onder beheer en word gemonitor. Hier is wel voertuie in die kelder, maar dit is veilig,” het Pieterse bygevoeg. Lize Nel, woordvoerder van City Property, het hul dank uitgespreek teenoor die Tshwane-nooddienste wat vinnig op die toneel was. “Ons is ook dankbaar dat hulle ons deurlopend op hoogte gehou het van verwikkelinge,” het sy gesê. Sy het al die rolspelers bedank wat met die ontruiming gehelp het. “Die hele ontruimingsproses het sonder enige voorvalle plaasgevind en ons is dankbaar dat al ons huurders veilig is. Hul veiligheid is ons eerste prioriteit.” Nooddienste op die toneel. Foto: Aserie Ndlovu